यानी साफ है कि देखने में भले ही तस्वीर अभी धुंधली लग रही हो लेकिन सरकार के खिलाफ अंडर करेंट जर्बदस्त है। नोटबंदी से हुई तबाही से जनता उबर नहीं पाई है। समाजसेवी डा विजय कहते हैं कि इस महीने नौजवानों से गांव के गांव खाली हो जा रहे थे। वे सब मुंबई,पंजाब,गुजरात आदि दूसरे प्रांतो में रोजी रोजगार के लिए कूच कर जाते थे जहां उनकी कमाई से घरों में चूल्हें जलते थे, उनके बच्चे पढ़ाई लिखाई करते थे,बेटे बेटी की शादी आदि निपट जाता था। दो साल से ऐसे घरों में मुर्दनी छायी हुई है। नौजवान एक आशा के साथ अपने कर्मस्थली तक जाता है मगर कुछ ही दिन बाद निराशा का चादर ओढ़े वापस आ जाता है क्योंकि काम के अवसर अभी वापस नहीं आए। इन्हें रोजगार का भरोसा सरकार दे पाने में विफल थी ही कि एससी एसटी एक्ट का हथौड़ा चलाकर सवर्ण वोटरों को नाराज कर दिया। व्यापारी हरेकृष्ण कहते हैं कि हैरत है कि भाजपा के समर्थक अभी भी यह दावा करने से नहीं चूकते कि इस एक्ट का चुनाव परिणाम पर कोई असर नहीं पड़ने वाला लेकिन जिन्हें चुनाव मैदान में जाना है उनके दिल से पूछिय क्या गुजर रही है। गांवों में रात्रि विश्राम से लेकर गांव गांव चैपाल के माध्यम से केंद्र सरकार की योजनाओं का बखान किया जा रहा है लेकिन उसे सुनने के लिए भाड़े के स्रोता बुलाने पड़ रहे हैं।